**Informatīvais ziņojums par normatīvā regulējuma priekšlikumiem elektroenerģijas piegādes neplānotu pārtraukumu gadījumā**

**Ievads**

Informatīvais ziņojums izstrādāts, pamatojoties uz 2020. gada 7. aprīlī Ministru kabineta sēdes protokollēmuma Nr. 22 24.§ 2. punktu un sniedz priekšlikumus attiecībā uz nepieciešamību papildus grozīt normatīvo regulējumu, lai noteiktu elektroenerģijas piegādes neplānotu pārtraukumu ilguma samazināšanu un lai uzlabotu kompensācijas mehānismu neplānotu pārtraukumu gadījumā.

Atbilstoši Ministru kabineta 2014. gada 21. janvāra noteikumu Nr. 50 “Elektroenerģijas tirdzniecības un lietošanas noteikumi” (turpmāk – Noteikumi) 2.7.1 punktam *elektroenerģijas piegādes neplānots pārtraukums ir tāds elektroapgādes pārtraukums, kuru izraisījuši ārēji apstākļi, sistēmas operatora elektroietaišu bojājumi vai atteices vai elektroapgādes pārtraukums, par kuru sistēmas operators nav brīdinājis sistēmas lietotāju, izņemot elektroietaises atslēgšanu*. Noteikumu 93.punkts paredz, ka *sistēmas operators reģistrē elektroenerģijas piegādes neplānotu pārtraukumu un nodrošina iespējami ātru (ne ilgāk kā 24 stundu laikā) tā novēršanu*.

Līdz 2020.gada aprīlim tiesību akti neparedzēja elektroenerģijas sadales sistēmas lietotājiem (turpmāk – lietotāji) piemērot kompensāciju elektroenerģijas piegādes neplānotu pārtraukumu (turpmāk – neplānoti pārtraukumi) gadījumos.

Attīstoties ekonomikai un tehnoloģijām, pieauga gan potenciālo investoru, gan lietotāju elektroapgādes kvalitātes prasības un elektroenerģijas piegādes nepārtrauktībai ir arvien būtiskāka nozīme, tādēļ 2020. gada 7. aprīlī (Ministru kabineta sēdes protokollēmums Nr. 22), apstiprinot grozījumus Noteikumos ar mērķi uzlabot investīciju vidi, Noteikumu 93. punkts tika izteikts jaunā redakcijā, papildinot Noteikumus ar 93.1 punktu un nosakot – *Ja* *elektroenerģijas piegādes neplānota pārtraukuma novēršanas ilgums sadales sistēmas lietotāja objektā pārsniedz 24 stundas, izņemot šo noteikumu 94. punktā minētos gadījumus, sadales sistēmas operators, kura sadales tīkliem pieslēgti vairāk par simt tūkstošiem lietotāju, lietotājam piemēro kompensāciju.* *Kompensācija tiek noteikta kā sadales sistēmas pakalpojumu tarifa samazinājums maksas par pieslēguma nodrošināšanu apmērā par norēķinu periodu, kurā reģistrēts attiecīgais elektroenerģijas piegādes neplānots pārtraukums*. Jāatzīmē, ka neplānoti pārtraukumi, kuri atbilst kādam no Noteikumu 94.punktā uzskaitītajiem gadījumiem, var pārsniegt noteikto 24 stundu novēršanas laiku un kompensācijas piemērošanai nekvalificējas.

Saskaņā ar minētā protokollēmuma 24.§ 2. punktu Ekonomikas ministrijai (turpmāk – Ministrija) tika dots uzdevums līdz 2021. gada 31. martam veikt izvērtējumu un iesniegt izskatīšanai Ministru kabinetā informatīvo ziņojumu **par priekšlikumiem attiecībā uz nepieciešamību papildus grozīt normatīvo regulējumu, lai noteiktu neplānotu pārtraukumu ilguma samazināšanu un uzlabotu kompensācijas mehānismu** **neplānotu pārtraukumu gadījumā**.

1. **Esošā situācijas raksturojums un AS “Sadales tīkls” pakalpojuma kvalitātes rādītāji**

Enerģētikas likuma 9. panta pirmā daļa nosaka sistēmas operatoriem, to skaitā lielākajam elektroenerģijas sadales sistēmas operatoram akciju sabiedrībai “Sadales tīkls” (turpmāk – AS “Sadales tīkls”), kura licences darbības zona aptver lielāko Latvijas teritorijas daļu un kas apkalpo lielāko daļu lietotāju, pienākumu nodrošināt savu objektu nepārtrauktu darbību un atbilstošu tehnisko stāvokli. Ievērojot minēto, kā arī aizvien pieaugošo digitalizāciju un ražošanas decentralizāciju, kur elektroenerģijas piegādes nepārtrauktībai ir izšķiroša nozīme, lietotāji sagaida augstu elektroapgādes drošumu, mazu sprieguma padeves pārtraukumu skaitu, kā arī pēc iespējas īsāku neplānotu pārtraukumu laiku. Līdz ar to sistēmas operatoru uzdevums ir nodrošināt iespējami nepārtrauktu elektroapgādi ar pēc iespējas mazākām izmaksām.

Šobrīd elektroenerģijas piegāde neplānotu pārtraukumu gadījumā ir jāatjauno 24 stundu laikā, savukārt, pārsniedzot noteikto laiku[[1]](#footnote-1) sadales sistēmas operators, kura sadales tīkliem pieslēgti mazāk par simt tūkstošiem lietotāju -AS “Sadales tīkls”, lietotājiem piemēro kompensācijusadales sistēmas pakalpojumu tarifa samazinājuma veidā jeb maksas par pieslēguma nodrošināšanu (fiksētā sistēmas pakalpojumu tarifu daļa) apmērā konkrētajā norēķinu periodā (mēnesī).

24 stundu periods neplānotu pārtraukumu novēršanai Noteikumos ir spēkā kopš 2007.gada un vairāk kā 10 gadu garumā šī kvalitātes prasība normatīvajā regulējumā nav tikusi mainīta. Vienlaikus, paralēli AS “Sadales tīkls” ir veicis uzlabojumus sistēmas darbības nodrošināšanā un pakalpojumu sniegšanā. Jāuzsver arī, ka **viens no kompensācijas mehānisma ieviešanas mērķiem bija uzlabot investīciju vidi, tādēļ nepieciešams izvērtēt augstāku kvalitātes prasību izvirzīšanu sistēmas pakalpojumu nodrošināšanā sadales sistēmas operatoram AS “Sadales tīkls”** kā sistēmas operatoram, kura sadales tīkliem pieslēgti vairāk par simt tūkstošiem lietotāju un kurš piemēro lietotājiem kompensāciju neplānotu pārtraukumu novēršanas laika pārsniegšanas gadījumos.

Ievērojot, ka grozījumi normatīvajā regulējumā, lai noteiktu neplānotu pārtraukumu ilguma samazināšanu attiektos uz visiem Latvijas teritorijā licencētajiem sadales sistēmas operatoriem, bet uzlabots kompensācijas mehānisms neplānotu pārtraukumu gadījumā skartu vienīgi AS “Sadales tīkls”, ir izvērtēti AS “Sadales tīkls” sniegtie dati par neplānotiem pārtraukumiem, kas pārsniedza 24 stundas, 2018., 2019. un 2020.gadā, izmaksāto kompensāciju apmēru pēc Noteikumu papildināšanas ar 93.1 punktu, kā arī 2020.gadā 12 – 24 stundu laikā novērstajiem neplānotajiem pārtraukumiem.

Atbilstoši AS “Sadales tīkls” sniegtajiem datiem (skatīt 1.tabulu), 2020. gadā elektroenerģijas sadales sistēmā ir reģistrēti 67 neplānoti pārtraukumi, kuru novēršanas laiks pārsniedza 24 stundas, kopumā šajos pārtraukumos iesaistot 700 objektus. No tiem 61 neplānots pārtraukums tika reģistrēts laikā, kad elektroenerģijas sadales sistēmā bija vienlaicīgi reģistrēts liels skaits neplānotu pārtraukumu un, atbilstoši Noteikumu 94.1.apakšpunktam, valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” attiecīgajā valsts reģionā izsludinājusi dzelteno, oranžo vai sarkano brīdinājumu (turpmāk – masveida bojājumu situācijas jeb MBS). No atlikušajiem 6 neplānotiem pārtraukumiem ar novēršanas laiku virs 24 stundām tikai 2 neplānoti pārtraukumi reģistrēti laika periodā pēc 2020. gada 10. aprīļa, kad stājās spēkā minētie Noteikumu grozījumi par kompensācijas piemērošanu. Vienā gadījumā elektroapgāde tika pārtraukta diviem objektiem, par ko abiem klientiem tika kompensēta 2020. gada maija mēneša sadales sistēmas pakalpojumu maksas fiksētā komponente, katram 1,24 EUR apmērā. Arī otrā gadījumā neplānotais pārtraukums skāra divus objektus, taču elektroapgāde tika nodrošināta, izmantojot ierīkotu pagaidu elektrolīniju. Līdz ar to, šajā gadījumā kompensācija klientiem netika piemērota. Attiecīgi var secināt, ka 2020. gadā kompensācija piemērota diviem klientiem, kopā 2,48 EUR apmērā. Jāpiemin, ka šobrīd, ievērojot mazo kompensācijas piemērošanas gadījumu skaitu visi kompensāciju piemērošanas gadījumi AS “Sadales tīkls” pusē tiek vērtēti individuāli un korekcijas rēķinos tiek veiktas manuāli.

Savukārt, par neplānotiem pārtraukumiem ar novēršanas laiku virs 24 stundām – 2018. gadā bijuši 14 gadījumi, 2019. gadā 2 gadījumi (2020.gadā 6 gadījumi), bet 2021. gadā vēl nav reģistrēts neviens neplānots pārtraukums.

2020. gadā reģistrēts 298 neplānots pārtraukums, kuru novēršanas laiks bija 12 – 24 stundas, kopumā iesaistot 3947 objektus. 2021. gadā reģistrēts 91 neplānots pārtraukums, kuru novēršanas laiks bija 12 – 24 stundas, kopumā iesaistot 730 objektus.

1.tabula

*Neplānotu pārtraukumu statistika 2018.-2021.gadam (neiekļaujot MBS)*

|  |  |  |  |  |
| --- | --- | --- | --- | --- |
|  | **2018** | **2019** | **2020** | **2021** |
| **Neplānotu pārtraukumu skaits virs 24 stundām**  | 14 | 2 | 6 | 0  |
| **Iesaistīto objektu (lietotāju) skaits**  | 46 | 3 | 91 | 0–  |
| **Klientu skaits, kuriem piemērota kompensācija**  | Noteikumi neparedzēja kompensācijas piemērošanu  | Noteikumi neparedzēja kompensācijas piemērošanu  | 2 | 0–  |
| **Neplānotu pārtraukumu skaits no 12 līdz 24 stundām**  | 572 | 343 | 298 | 91 |
| **Iesaistīto objektu (lietotāju) skaits**  | 6690 | 2990 | 3947 | 730 |

Vienlaikus novērojams, ka neplānotu pārtraukumu skaits ik gadu samazinās, kas savukārt liecina par kopējo tīkla ekspluatācijas un darbības rādītāju līmeņa celšanos (skatīt 2.tabulu).

2.tabula

*Neplānoto elektroapgādes pārtraukumu skaits 2011.-2020.g.*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Gads** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** |
| **Neplānotu pārtraukumu skaits**(bez MBS) | 39421 | 39016 | 32652 | 29050 | 29706 | 24385 | 22366 | 24119 | 19603 | 17864 |

3.tabula

*Kopējais bojājumu skaits sadales sistēmas tīklā 2011.-2020.g.)*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Gads** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** |
| **Bojājumu skaits**(ieskaitot MBS izraisītos) | 51951 | 41062 | 34594 | 31511 | 28498 | 22909 | 20705 | 22710 | 18082 | 16554 |

1.attēls

*Bojājumu skaits tīklā 2011.-2020.gads*

Kā redzams, arī bojājumu, kas izraisa neplānotus pārtraukumus un kuru starpā ir MBS izraisītie bojājumi, skaits sadales sistēmas tīklā ik gadu mazinās (skatīt 3.tabulu un 1.attēlu).

Pašlaik Noteikumu 94.1.punktā noteiktais izņēmums ietver visus trīs ieviestos hidrometeoroloģisko brīdinājumu[[2]](#footnote-2) līmeņus: dzelteno, sarkano un oranžo. Katram hidrometeoroloģisko brīdinājumu līmenim atbilst šādi kritēriji:

●       dzeltenais – laika apstākļi ir pasliktināti, tiek novērota stipras intensitātes parādība;

●       oranžais – laika apstākļi kļūst bīstami, tiek novērota ļoti stipras intensitātes parādība;

●       sarkanais – laika apstākļi ir ļoti bīstami, tiek novērota ekstremālas / bīstamas intensitātes parādība.

Dzeltenais līmenis tiek izsludināts par potenciāli bīstamu situāciju, kad prognozētie hidrometeoroloģiskie apstākļi nav bīstami, tomēr jābūt uzmanīgiem, ja tiek plānotas aktivitātes, kuras tie var ietekmēt, kā arī jāseko līdzi aktuālajām izmaiņām, lai izvairītos no riskiem. No minētā izriet, ka dzeltenais brīdinājums faktiski attiecas uz normāliem darba apstākļiem uz ko būtu jāattiecina kompensācijas piemērošanas regulējums. Atbilstoši valsts sabiedrības ar ierobežotu atbildību “Latvijas vides, ģeoloģijas un meteoroloģijas centrs” (turpmāk – LVĢMC)datiem, par bīstamu situāciju iestāšanos tiek izsludināts vismaz oranžais brīdinājums, kad tiek prognozēti hidrometeoroloģiskie apstākļi, kuri ir bīstami un attiecīgajā reģionā tiek novēroti salīdzinoši reti, kā arī gaidāmās izmaiņas var radīt postījumus un zaudējumus.

Tāpēc **jāizvērtē, vai arī Noteikumu 94.1. punktā noteikto nosacījumu attiecībā uz kompensācijas nepiemērošanu gadījumos, kad LVĢMC ir izsludinājusi vismaz dzelteno brīdinājumu.**

**Atbilstoši AS “Sadales tīkls” sniegtajai informācijai, elektroapgāde neplānotu pārtraukumu gadījumā pašlaik vairumā gadījumu tiek atjaunota ievērojami īsākā laikā nekā noteiktajās 24 stundās**.

Vienlaikus, lai objektīvi novērtētu datus par elektroapgādes drošuma līmeni Latvijā, būtiski ņemt vērā ar nozares kvalitātes novērtējuma rādītājus - SAIFI (vidējais elektroapgādes pārtraukumu skaits vienam klientam gada laikā) un SAIDI (vidējais elektroapgādes pārtraukumu ilgums vienam klientam gada laikā).

 Lai nodrošinātu ilgtspējīgu un līdzsvarotu elektrotīklu attīstību un sasniegtu Eiropas valstu vidējo līmeni, AS “Sadales tīkls” realizē elektroapgādes investīciju projektus un veic elektrolīniju uzturēšanas darbus, paaugstinot elektroapgādes drošumu un kvalitāti. Savukārt, lai elektroapgādes neplānoti pārtraukumi pēc iespējas mazāk ietekmētu lietotājus, nepārtraukti tiek pilnveidoti un uzlaboti darba procesi, paaugstināta darbinieku profesionālā kompetence. Iepriekšējos gados paveiktā darba efektivitāti apliecina elektroapgādes kvalitātes rādītāju SAIFI un SAIDI[[3]](#footnote-3) uzlabošanās tendences. Tiecoties sasniegt citu valstu vidējo līmeni, AS “Sadales tīkls” ir samazinājusi vidējo elektroapgādes pārtraukumu ilgumu vienam klientam no 466 minūtēm 2014.gadā uz 246 minūtēm 2019.gadā, savukārt vidējais elektroapgādes pārtraukumu skaits vienam klientam gada laikā samazināts no 3,7 reizēm 2014.gadā uz 2,7 reizēm 2019.gadā (skatīt 2. un 3. attēlu).

2.attēls

*Pārtraukumu skaits vienam lietotājam gadā*

3.attēls

*Pārtraukuma ilgums vienam lietotājam gadā*

No 2017.gada AS “Sadales tīkls” īsteno optimizācijas programmu, kuras ietvaros jau samazināts operatīvo bāzes vietu skaits, kurās izvietots sadales sistēmas operatora personāls, tehnika, materiāli. Pirms optimizācijas programmas sākuma bija ~50 operatīvā darba brigādes. Uz 2021.gada 1.aprīli (kad tika veikta līdz šim pēdējā optimizācijas kārta) palikušas 17 operatīvā darba brigādes kas ir darbā darbadienās dienas laikā kopumā 36 bāzes vietās, visā licences darbības zonā. Optimizācijas programma veikta nolūkā efektivizēt uzņēmuma darbu un optimizēt izmaksas, lai šo darbību rezultātā atstātu pozitīvu iespaidu uz sadales sistēmas pakalpojuma tarifu. Pašreizējais sistēmas operatora bāzes vietu skaits balstīts uz esošo nosacījumu par pieļaujamo elektroenerģijas piegādes neplānotu pārtraukumu novēršanas ilgumu - 24 stundas, tostarp, šāds apsvērums iekļauts arī sadales sistēmas pakalpojumu tarifā, ko Sabiedrisko pakalpojumu regulēšanas komisija apstiprināja līdz 2025.gadam. Ievērojot minēto, MBS iestāšanās gadījumā AS “Sadales tīkls” ikdienā pieejamie remontpersonāla resursi, ieskaitot piesaistāmo ārējo sadarbības partneru resursus, varētu būt nepietiekami elektroapgādes atjaunošanai mazāk kā 24 stundu laikā.

Vienlaikus **AS “Sadales tīkls” sniegtā informācija liecina par nemainīgi pozitīvām elektroapgādes kvalitātes rādītāju uzlabojumu tendencēm tā licences darbības zonā un apkalpē esošajā elektrotīklā**.

1. **Citu valstu pieredze neplānota pārtraukuma gadījumā**

Salīdzinot elektroenerģijas nozares rādītājus ar aktuālo informāciju par citās valstīs noteiktajām kvalitātes prasībām, pēdējā – 2016. gadā publicētajā CEER[[4]](#footnote-4) pārskatā, redzams, ka AS “Sadales tīkls” SAIFI un SAIDI rādītāji nav būtiski atšķirīgi no citu valstu vidējiem rādītājiem. Vērtējot citu valstu pieredzi var papildus piebilst, ka, piemēram, Igaunijā jau pašlaik ir noteikts, ka neplānoti pārtraukumi vasaras periodā nepārsniedz 12 stundas un ziemas periodā 16 stundas, bet MBS situācijā neplānotu pārtraukumu ilgums nepārsniedz 72 stundas pēc ārkārtējās situācijas beigām[[5]](#footnote-5).

Citu valstu pieredze kompensācijas mehānisma piemērošanai neplānotu pārtraukumu gadījumos:

* Igaunijā kompensācijas apmērs ir atkarīgs no neplānotu pārtraukumu ilguma (līdz 48 stundām; 48-96 stundas un ilgāk kā 96 stundas), pieslēguma vietas un atļautās slodzes, paredzot dažādu kompensācijas apmēru privātajiem klientiem vai mazajiem uzņēmumiem un lielajiem uzņēmumiem.
* Zviedrijā kompensācija paredzēta neplānotiem pārtraukumiem 12-24 stundas, paredzot papildu kompensāciju, kad neplānotu pārtraukumu novēršanas laiks pārsniedz 24 stundas.
* Somijā kompensācijas apmērs ir atkarīgs no neplānotu pārtraukumu ilguma (12-24 stundas; 24-72 stundas; 72-120 stundas; 120-192 stundas; 192-288 stundas; 288 un vairāk stundas).
* Francijā kompensācija paredzēta par neplānotiem pārtraukumiem, ja tie ir ilgāki par 6 stundām, ieskaitot arī MBS situācijas.
1. **Rīcības virzieni konstatētās problemātikas risināšanai**
2. Lai paaugstinātu elektroapgādes kvalitātes prasības, tādējādi apmierinot lietotāju gaidas pēc iespējami nepārtrauktas elektroenerģijas piegādes un uzlabojot investīciju vidi Latvijā, **nepieciešams veikt grozījumus Noteikumos, pakāpeniski virzoties uz mazāk kā 24 stundu neplānotu pārtraukumu novēršanas ilguma noteikšanu**. Saglabājot pieļaujamo neplānotu pārtraukumu novēršanas ilgumu -24 stundas, ievērojot vairāk kā 10 gadu laikā notikušās pārmaiņas sistēmas pakalpojuma sniegšanas praksē, Latvija nevirzās uz mērķi raidīt signālus potenciālajiem investoriem par pozitīvu investīciju vidi valstī, ko sekmētu augstāku kvalitātes prasību noteikšana sistēmas operatoram AS “Sadales tīkls”. Noteikumos jānosaka pārejas periods, paredzot, ka no 2023.gada 1.janvāra neplānoti pārtraukumi jānovērš 20 stundu laikā, no 2024.gada 1.janvāra –16 stundu laikā, bet no 2025.gada 1.janvāra – 12 stundu laikā. Līdz ar to tiktu nodrošināts, ka AS “Sadales tīkls” rīcībā ir pietiekams laiks, lai novērtētu izmaiņu iespējamo ietekmi un nepieciešamās izmaiņas, vajadzības gadījumā pārstrukturējot resursus vai pielāgojot informācijas sistēmas, vienlaikus neradot negatīvu ietekmi uz tarifu.
3. Tāpat Noteikumos jānosaka, ka neplānotu pārtraukumu gadījumā nosacījumi par elektroapgādes atjaunošanas laiku un kompensācijas piemērošanu neattiecas uz tādiem neplānotiem pārtraukumiem, kas radušies laikā, kad LVGMC attiecīgajā valsts reģionā izsludinājusi vismaz oranžo brīdinājumu par laikapstākļiem.
4. Ievērojot šobrīd Noteikumos apstiprināto mehānismu, kas paredz kompensāciju piemērot kā sadales sistēmas pakalpojumu tarifa samazinājumu maksas par pieslēguma nodrošināšanu apmērā konkrētajā norēķinu periodā (mēnesī), var secināt, ka kompensācijas piemērošana Latvijas gadījumā, ņemot vērā sadales sistēmas operatora neplānotu pārtraukumu novēršanas operatīvo spēju un kvalitatīvos rādītājus, nav samērīga. Esošajā situācijā, kad orientējoši viena gada periodā kompensācija piemērota tikai diviem klientiem (mājsaimniecībām), var secināt, ka **kompensācijas mehānisms pastāv vairāk teorētiski, nesasniedzot mērķi uzlabot investīciju vidi Latvijā, ar kādu tas tika ieviests**. Tāpat, ievērojot nepieciešamību virzīties uz mazāk kā 24 stundu neplānotu pārtraukumu novēršanas ilguma noteikšanu, attiecīgi **pakāpeniski no 24 stundām uz 12 stundām jāsamazina neplānotu pārtraukumu novēršanas laika slieksni kompensācijas piemērošanai**, Noteikumos nosakot pārejas periodu un paredzot, ka kompensācija jāpiemēro - no 2023.gada 1.janvāra no 20 stundām, no 2024.gada 1.janvāra no 16 stundām, bet no 2024.gada 1.janvāra no 12 stundām.
5. Pēc 2024.gada 31.decembra, kad spēku zaudēs ar Sabiedrisko pakalpojumu regulēšanas komisijas padomes 2019.gada 27.novembra lēmumu Nr.172 “Par AS “Sadales tīkls” elektroenerģijas sadales sistēmas pakalpojumu diferencētajiem tarifiem” apstiprinātie AS “Sadales tīkls” sistēmas pakalpojumu tarifi, jāpārskata neplānotu pārtraukumu kompensācijas apmērs, tai skaitā, paredzot lielāku kompensāciju ilgāku neplānotu pārtraukumu gadījumā, tādējādi tuvojoties citu valstu praksei.
1. Izņemot Noteikumu 94.punktā minētajos gadījumos:

ja elektroapgādes pārtraukums reģistrēts laikā, kad valsts sabiedrība ar ierobežotu atbildību "Latvijas Vides, ģeoloģijas un meteoroloģijas centrs" attiecīgajā valsts reģionā izsludinājusi vismaz dzelteno brīdinājumu par laikapstākļiem;

ja elektroapgādes pārtraukumu nevar novērst sistēmas lietotāja vai trešo personu apzinātas vai neapzinātas darbības dēļ;

ja. elektroapgādes pārtraukums ir radies nepārvaramas varas dēļ (piemēram, sacelšanās, sociālie nemieri, terorakts);

ja elektroenerģijas piegāde ir pārtraukta izsludinātas enerģētiskās krīzes laikā vai elektroenerģijas sistēmas stabila darbības režīma nodrošināšanai;

ja elektroenerģijas piegāde ir pārtraukta, pamatojoties uz valsts civilās aizsardzības vai drošības dienestu un iestāžu pieprasījumu. [↑](#footnote-ref-1)
2. <https://bridinajumi.meteo.lv/> [↑](#footnote-ref-2)
3. <https://sprk.gov.lv/content/parskati-elektroenergijas-nozare> [↑](#footnote-ref-3)
4. 6TH Ceer Benchmarking Report On The Quality Of Electricity And Gas Supply [↑](#footnote-ref-4)
5. <https://www.elektrilevi.ee/en/katkestused/hyvitamine?compensation=reduction-network-fees> [↑](#footnote-ref-5)